《墨池发祥诗呈蒋教》
宋代·刘名世

城头学宫高巍巍，中有方井号墨池。
穷冬不竭春不溢，往往石眼通江湄。
故老相传右军宅，涤砚濡毫向池侧。
兰亭绝笔迹成尘，此间池水犹能黑。
绍兴之年值丙寅，一夕郁郁浮乌云。
乡闾拭目看盛事，集英三唱人姓陈。
又闻浮熙改元岁，隔春预作文章瑞。
甲科夺得汉庭魁，贤关解褐冠多士。
九岁奇童面圣颜，阖郡十人俱赐第。
近来复作烟雾飞，盈盈玉斗磨歙丝。
忽焉阴霾黯苍汉，模糊顷刻风披披。
巧如奇花开异草，天女织出绞绡衣。
须臾变态千万状，妙手点染水墨奇。
此事颇亦涉神怪，疑有鬼物来游嬉。
不然下垫千年龟，图书之祥将发挥。
吾乡文物盛洙泗，执经问道肩相随。
残膏賸馥大沾溉，诸生借润今其时。
文昌终有应图契，韩门高第皆可为。

作者简介：刘名世，宜黄（今属江西）人。孝宗淳熙二年（一一七五）进士。光宗绍熙二年（一一九一）知浮梁县。事见清道光《宜黄县志》卷二二。